**Møte i Kulturdirektoratet faggruppe for den kollektive oppreisningen til romanifolket/taterne**

**Tid:** Fredag 26. mai klokken 10 til 13

**Sted:** Teams

Til stede: May-Lill Ljosdal, Lillan Støen, Sergej Munkvold og Ingvild Larsen.

Til stede fra Kulturdirektoratet: Guri Langmyr Iochev, Gro Wærstad og Sissel Aune. Monica Ifejilika deltok under sak 3.

**Sak 1 Runden 2023**

Kulturdirektoratet presenterer tildelingsrunden for 2023. Hittil var det ikke var kommet klagesaker, men det var tre dager til fristen utløp. Disse sakene må først realitetsbehandles av oss. Vi kan endre vedtaket dersom vi finner grunnlag for det, og etter det sendes sakene til KDD for endelig avgjørelse.

Faggruppens innspill:

* Gruppen er positive til tilskudd til opplæring av yngre generasjoner i kulturarv og tradisjoner, men prosjektene må nå ut bredt og ikke være for familiært orientert. Kulturdirektoratet bør vurdere om kurs skal legges ut offentlig for påmelding.
* Det er behov for flere søknader innen rettighets- og minoritetspolitikk.
* Tildelinger til fagområder som tradisjonshåndverkere må kvalitetssikre bedre, og Kulturdirektoratet må i større grad kreve dokumentasjon på ferdigheter og kvalifikasjoner.
* Søkere med gode prosjekter som får avslag på svake søknader, bør tilbys veiledning.

Mange er ikke kjent med at dette er en tilskuddsordning, og ikke en individuell erstatningsordning for romanifolket/taterne, og Kulturdirektoratet bør kommunisere dette bedre ut. Kulturdirektoratet svarte at det er et viktig innspill, og at vi kan formulere dette bedre på nettsidene våre. Det er også viktig at organisasjonene formidler dette til medlemmene sine.

Når det gjelder kvalitetssikring av søkere, svarte Kulturdirektoratet at vi gjør undersøkelser for å kvalitetssikre, men at det selvsagt er mulighet for å bli misledet med informasjonen og dokumentasjonen fra søkerne. Kulturdirektoratet vil gjerne vil bli orientert dersom det er saker som tyder på mislighold av tilskudd. Når det er sagt, vil det det alltid være en viss risiko i tilskuddsforvaltning og dette handler ikke om at vi ikke kjenner folkegruppa.

**Sak 2 Arbeid med strategi/handlingsplan**

Kulturdirektoratet orienterte om planen som var utsendt i forkant av møtet. Målet med saken var å diskutere de forslåtte innsatsområdene og få innspill til videre prosess. Faggruppen mente at planen, innsatsområdene og målene måtte tydeliggjøres, slik der er nå er det ikke klart nok hva som skal gjøres for eksempel når det gjelder å sikre tilstrekkelig involvering av faggruppen i ordningen.

Faggruppen kom frem til at de ønsker egne møter om planen, og de vil selv ta initiativ til disse møtene. Kulturdirektoratet kan bidra med honorering av slikt arbeid, men faggruppa må avtale bruk av timer med oss først. Gruppen kan møtes i våre lokaler i Mølleparken 2, om det er ønskelig. Arbeid med planen vil også være tema på neste, fysiske faggruppemøtet i oktober.

**Sak 3 Utlysning møteplass**

Kulturdirektoratet innledet med å vise til at den begrensede rammen er på 16 millioner. Faggruppen har gitt kommentarer på utlysningsteksten i forkant av dette møtet, og ordningen lyses ut fredag 2. juni. Det er viktig å tenke langsiktig nå, for selv om 16 millioner er mye penger er det ikke nok til å dekke drift for flere møteplasser over tid. For å sikre kvalitet i søknadene og lavest mulig risiko i tildeling av penger legger vi opp til at den første utlysningen er til forprosjekter. Det vil også bli rigget opp et veiledningsopplegg for potensielle søkere, inkludert et seminar i slutten av august. Målet er å gi alle potensielle søkere god informasjon og realitetsorientering i forkant av utvikling av prosjektene. Kulturdirektoratet vil komme med mer konkrete forslag/informasjon til faggruppen etter hvert.

Deretter ble en skisse til veiledningsopplegg presentert, og faggruppen ga flere innspill. Faggruppen mente at det var best at Kulturdirektoratet selv sto for veiledning av mulige søkere, og det vil hovedsakelig legges opp til dette videre.

**Sak 4 Eventuelt**

Under eventuelt tok Kulturdirektoratet opp hva som skulle være rammene for de fire språksøknadene som var utsatt fra runden 2. mars. Samlet omsøkt beløp var 4 393 701. Majoriteten av medlemmene i faggruppen var positive til å bruke av de oppsparte midlene opp til dette beløpet, dersom videre saksbehandling konkluderte med tilskudd.